Hlina, Alojz, poslanec NR SR (2013-12-12):
Vážená pani predsedajúca, vážené kolegyne, kolegovia, dovolím si upozorniť, ja vidím, že sa nám tu rozmáhajú veci nevídané, dokonca, ako by povedal jeden novinár, historické okamžiky prebiehajú v parlamente. To, čo sme nepoznali, spoznávame, opoznávame. Chcem poprosiť, aby sme dodržiavali rokovací poriadok pri interpeláciách. V tejto časti samozrejme mám pripravené interpelácie, v tejto časti budem hovoriť, že prečo nie som spokojný s odpoveďami na interpelácie, ktoré som položil minule. Ak dovolíte, začnem prvou interpeláciou a interpeloval som nášho premiéra, pána predsedu vlády o tom, že kto nominoval pána Buriana do funkcie štátneho tajomníka? To bola prvá časť otázky a druhá časť otázky, či preberá za túto nomináciu zodpovednosť politickú. Ja som sa nepýtal z formálneho hľadiska, lebo plus mínus som to vedel, že formálne je to tak, že na návrh ministra ho schvaľuje vláda. Pán premiér mi odpovedal veľmi slušne, teda v tom zmysle, že z formálneho hľadiska je to tak. Ja som sa na to nepýtal a ďakujem teda, že mám to už aj potvrdené, o tom som vedel. Tá otázka bola skôr položená kvôli tomu, že či existoval niekto iný, kto nominoval, lebo tu sa používa častokrát, že tripartita, sociálni partneri a všetko možné. Čiže ja som skôr čakal, že či tá nominácia neprešla, alebo nevyšla, ja neviem, z kancelárie nejakej asociácie nebankových – úžerníckych spoločností, že oni doporučili ako svojho nominanta sociálneho partnera na tak citlivý rezort, pána Buriana. To som si myslel. Takto otázka, teda odpoveď neprišla. Čo je však mimoriadne zaujímavé a na to chcem upozorniť, a podľa mňa to bude kľúčové aj do budúcna, že pán premiér mi na druhú časť otázky neodpovedal, lebo bola jasne položená, že či preberá politickú zodpovednosť za nomináciu pána Buriana. Tejto odpovedi sa kulantne vyhol, z čoho môžeme uvažovať, že ju nepožíva, keď nie je exaktne uvedené, že ju požíva, lebo ináč neexistuje. Neviem, či existuje nejaký tretí princíp v tom, že či, buď ju má, alebo ju nemá, alebo čo je to indiferentné? Má aj nemá? Alebo ráno má, večer nemá? Čiže, ak ju nemá, tú politickú podporu, z toho môžeme usudzovať, teda ak ju nemá, že nepotvrdil, že má, že za ním si stojí, tak môžeme uvažovať, že nemá, čo už by bola pre ľud tej krajiny vcelku dobrá správa, keby štátny tajomník nemal podporu nášho premiéra na tak citlivom rezorte, ako je. Je to výrazom obrovského cynizmu a arogancie nominovať za štátneho tajomníka človeka s takou históriou pôsobenia na tak citlivý rezort. Ja som to tu už hovoril. Pre istotu zopakujem, keby ste ho aspoň upratali na dopravu alebo na hospodárstvo. Viete, že to, to je výrazom toho, ako si tu žijete a, čiže čo k tomu povedať? Budem interpelovať, teda budem pokračovať v tom dôraznom a dôkladnom dosledovaní. Čiže budem teraz interpelovať pána Richtera, že keď teda on z formálneho hľadiska ho nominoval, v čom je čaro, v čom je odbornosť, v čom je prínos, trebárs aj ten predvčerajší prínos? V čom je predvčerajší prínos pohybu pána štátneho tajomníka pána Buriana v priestoroch traktu predsedu Národnej rady, keď on akurát vtedy vysvetľoval na mimoriadnej tlačovke o klikihákoch a klikibékoch a neviem, o čom všetkom, v čom bol prínosný? Čo doniesol? Aký návrh pozmeňovacieho zákona? Pomoci, podpory nejakých vozičkárov, invalidov, v tom? Alebo v tom, ako treba upratať mimoriadnu schôdzu o nebankových subjektoch? Čiže tá interpelácia zaznie v tom ďalšom bode. Budem interpelovať. Čiže vyjadrujem z formálneho hľadiska, teda aby bolo zaznamenané, nespokojnosť s odpoveďou na túto interpeláciu, myslím, že to je tridsať trojka. Ako ďalšiu interpeláciu som podával, som interpeloval pána ministra Kaliňáka. Ale ak dovolíte, ja som sa znova nechcel, napadá ma taký pejoratívny výraz, ale nechcel som to siliť, považoval som to za také džentlmenské, že chvíľku počkám, ak existujú nejaké nevyhnutné okolnosti, ale zase nemienim so sebou nechať zase kývať. Čiže ak dovolíte, jediná možnosť, kedy aký taký rešpekt ide z poslanca, aký taký rešpekt ide z poslanca, lebo tu nejde žiaden rešpekt z poslanca, z parlamentu, z ničoho. Tu máte kráľa Slnko a tu všetci si robia, čo chcú, takže počkám, kým príde pán minister vnútra pán Kaliňák. (Krátka pauza.)